Udover at have baldret ruder i en hel by skal manden ifølge anklagerne have ridset en Porsche Macan S med en motorsav.

Trusler, vold, overtrædelse af et tilhold, uanstændig opførsel, og omfattende hærværk. Og så lige en overtrædelse af knivloven for at være i besiddelse af en Tomahawk-håndøkse. Der er en hel del på listen, når en 41-årig mand, som i øjeblikket opholder sig på retspsykiatrisk afdeling i Aalborg, fredag skal for retten i Aalborg. Blandt andet tiltaltes han for at stå bag omfattende hærværk i Aars 19. december sidste år. Her skal han ifølge anklageskriftet have smadret ruder fire forskellige steder i byen, samt have skrevet med tusch på indgangsdøren til et lægehus, hvor han også satte en sort handske fast med en skruetrækker. Havde økse med På turen skal manden have været i besiddelse af en Tomahawk-økse, og derfor tiltales han for at have overtrådt knivloven. Tidligere samme dag har den 41-årige ifølge oplysningerne truet en praktiserende læge i Aars og sagt: ”Der er billig fiskesnøre”, eller lignende, mens han gjorde tegn til kvælning. 7. december sidste år skal manden også have "forstyrret det offentlige rum," da han hamrede på ruderne ved et lægehus og gav skråt op-tegn til personale og patienter. I samme ombæring skal han have skubbet til en kvinde, så hun væltede og fik en hudafskrabning på knæet samt smerter i venstre lyske. Trusler og tilhold Om aftenen den 20. december har manden ifølge politiets anklager, taget ophold i en persons have i Aars, som han på grund af et tilhold ikke måtte opholde sig i. Det samme skete den 9. december hvor den 41-årige skulle have taget ophold i en persons hjem i Aars på trods af et tilhold. Det fremgår ikke af sagens oplysninger, om der er tale om den samme person. Tilholdet trådte i kraft 29. november, efter at manden ifølge anklageskriftet har truet en eller flere personer i Aars. Blandt andet skal han have stukket en kniv i et spisebord på en truende måde og ridset en Porsche med en motorsav - samlet resulterede det i skader for næsten 42.000 kroner. Tidligere dømt Han har også ifølge anklagerne ridset døren til en lejlighed, knust en rude i en dør, kastet olielignende væske på en væg og slået en hammer ind i en hoveddør. Det fremgår ikke af oplysningerne, om ødelæggelserne er sket på samme adresse, men det hele skulle være foregået i Aars. Manden er tidligere dømt for hærværk, og det er en skærpende omstændighed, når han fredag skal på anklagebænken. Det vides ikke på forhånd, hvordan manden forholder sig til anklagerne.